

**Қазақстан Республикасының**

**Премьер-Министрі**

**Ә.А.Смайыловқа**

*2024 жылғы 24 қаңтарда жариялауға*

**ДЕПУТАТТЫҚ САУАЛ**

**Құрметті Әлихан Асханұлы!**

**I. Облыс халқы**

Тұтастай алғанда. қолда бар деректер бойынша Атырау облысында
**698,8 мың адам** тұрады *(345,2 мың ер, 353,6 мың әйел)*, бұл республика халқының 3,5%-ын құрайды, оның ішінде:

- қалалық жерде – **386,1 мың** *(186,9 мың ер, 199,2 мың әйел)*;

- ауылдық жерде – **312,7 мың** *(158,3 мың ер, 154,5 мың әйел)*.

Бұл ретте, облыс халқының **58,2%-ы** Атырау қаласында *(406,6 мың адам)*, **12,4%-ы** Жылыой ауданында *(86,8 мың адам)* тұрады *(өңірлер бөлінісінде 1-кесте қоса беріледі)*.

**II. Облыстың экологиялық ахуалы**

Атырау облысы Қазақстанның экологиялық апат өңірлері мен аймақтары арасында ерекше орын алады. Бұл жердегі экологиялық жағдай табиғи және антропогендік факторлардың әсерінен қалыптасады, олардың ең маңыздылары Каспий теңізі деңгейінің төмендеуі және мұнай-газ кешенінің қарқынды дамуы болып табылады.

Өңірдің экологиялық проблемаларын мынадай бірнеше бағыт бойынша қарау қажет.

**Бірінші, облыста мұнай және газ өндіруге байланысты.**

Мұнай мен газ өндірісінің ұлғаюы, алынатын шикізаттың жоғары агрессивтілігі – атмосфераның, жерүсті және жерасты сулардың, ал солар арқылы ауыр металдар, радионуклидтер мен мұнай өнімдері жинақталатын топырақ пен өсімдік жамылғысының қарқынды ластану процестеріне әсер етеді.

Атырау облысында мұнай кәсіпшіліктерін пайдалану процесінде атмосфераға қатты бөлшектер, күкіртті ангидрид, көміртегі тотығы, азот оксидтері және көмірсутектер бөлінеді. Атырау қаласындағы экологиялық жағдай қаланың ауа бассейнінің екінші қауіптілік сыныбына жататын меркаптандардың буларымен ластануына байланысты күрт ушығып кетті.

Облыстың ең өткір проблемасы экологиялық жазықтықта жатыр және ең алдымен, қоршаған ортаның ластануына байланысты. Бұл ретте қоршаған ортаның сапасы мәселесі халықтың денсаулығы мәселесімен тығыз байланысты. Мәселен, 2022 жылы Атырау облысының атмосферасына **131 млн тонна** ластаушы зат **шығарылды**, оның ішінде:

- **қатты қалдықтар**– **1,9 млн тонна**;

- **газ тәрізді және сұйық қалдықтар**, оның ішінде күкіртті ангидрид *(SO2)*, күкіртсутек *(H2S)*, көміртегі тотығы *(CO)*, азот тотығы *(NO2)*, аммиак, көмірсутектер және метан – **129 млн тонна**;

- **ұшпа органикалық қосылыстар** – **20,8 млн тонна**.

Мұнаймен бірге тиісті түрде кәдеге жаратылмайтын ілеспе қойнауқаттық судың, сондай-ақ газдың көп мөлшері өндіріледі. Мұнай өнімдерінің бір бөлігі жағалау маңындағы мұнай ұңғымаларын пайдалану және оларды суға батыру, мұнайды су жолымен тасымалдау кезінде, әртүрлі кәсіпорындардың сарқынды суларымен теңізге келіп түседі.

Атмосфераға ластаушы заттардың жыл сайынғы осындай шығарындылары мыналардың **жоғары деңгейіне** алып келеді:

- онкологиялық аурулармен сырқаттану – 100 мың адамға шаққанда
**144,7 мың жағдай** *(2019 жылғы деректер)*;

- нәресте өлімі – 1000 адамға шаққанда **9,83 жағдай**, бұл орташа республикалық көрсеткіштен **28,2%-ға жоғары**.

Денсаулық сақтау жүйесіндегі проблемалар аясында облыста дәрігерлердің жетіспеуіне байланысты денсаулық сақтау қызметтерінің қолжетімсіздігі мен тиімсіздігін атап өту қажет. Мәселен, Атырау облысындағы дәрігерлердің үлесі небәрі **2,6%-ды** құрайды, бұл елдегі төмен көрсеткіштердің бірі болып табылады.

Облыстағы қолайсыз экологиялық ахуал Теңіз кен орнында мұнай өндірудің өсуімен ушығып кетті. Каспий теңізінің солтүстік-шығыс бөлігінің жағалау маңындағы аудандарында, Теңіз және Прорва кен орындарында мұнай өндіруді игеру мен дамытуға байланысты экожүйе қазақстандық мұнай өте бай күкіртпен және құрамында күкірт бар қосылыстармен ластануға неғұрлым көп ұшырайды.

Қорғау шараларының кешеніді жоспары қабылданбаған жағдайда, өңірге осы жергілікті жер үшін ғана емес, сондай-ақ жаһандық ауқымда да ауыр зардаптары бар экологиялық апат қауіп төндіріп отыр.

**Екінші, «Азғыр» әскери-сынақ полигонының теріс әсері.**

«Азғыр» әскери-сынақ полигоны Атырау облысы Құрманғазы ауданының аумағында орналасқан және оңтүстігінде БҚО-мен, батысында Ресей Федерациясымен шектеседі. Полигонға іргелес аумақтарда Азғыр, Сүйіндік және Асан ауылдық округтері орналасқан, 7 елді мекенде жалпы саны 7348 адам тұрады.

Азғыр күмбезді тұз қабаттарында 1966 – 1977 жылдар аралығында
11 алаңда 160-1500 метр тереңдікте қуатты 100 кг/тонна **17 жерасты жарылысы** жүзеге асырылды.

Жарылыстардың мақсаты – тұз қабаттарында гептил зымыран отынына арналған қоймалар мен радиоактивті қалдықтар қоймаларының орналасуы. Осы жарылыстардың нәтижесінде жалпы алаңы 1,2 млн. шаршы метр болатын бос орын пайда болды. Ашылған кезінде бұл бос орындар жерасты сулармен толтырылып, радиоактивті тұзды су пайда болды.

Жерасты сулардың жерүсті сулармен байланысы бар.

Полигонның жерлерінде, сондай-ақ өсімдіктердің органикалық құрамдарында радионуклидтердің мөлшері жоғарылатылған нормада. Бұдан басқа, ауызсуда ауыр металдардың *(кадмий, таллий, қорғасын)* мөлшері нормадан бірнеше есе асып түседі.

Жарылыс жүргізілген алаңдарда 2007 жылы 192 радиоактивті нүкте пайда болды, сол кезде радиация сағатына 1500 мкр-ге жетті, қазіргі уақытта сағатына 100 мкр.

Қоршаған ортаға техногендік әсер етудің негізгі көздері мыналар болып табылады:

- қоршаған ортаның техногендік радиоактивті элементтермен ластануы;

- қоршаған ортаның ауыр металдармен ластануы;

- қоршаған ортаның зымыран отынымен және оның түрлену өнімдерімен ластануы;

- аумақтың зымырандардың бөлінетін бөліктерімен, ұшақтардың сынықтарымен, қару-жарақ фрагменттерімен және полигондардың өндірістік қалдықтарымен ластануы;

- топырақ-өсімдік жамылғысының механикалық зақымдануы және жер бедерінің деформациясы.

**Үшінші, «Тайсойған» полигоны.**

Полигон 1952 жылы Атырау облысының Қызылқоға ауданында салынды. Сынақ полигонының жалпы алаңы – 7,5 мың км², зымырандардың қону аймағының алаңы – 12,55 мың км².

40 жыл ішінде әрқайсысының массасы 5,3 тонна болатын 300-ге жуық
СС-20 баллистикалық зымыраны сыналды. Зымырандардан өте қауіпті деп есептелетін шамамен 600 кг отын мен шамамен 1200 кг азот тотықтырғыштары осы ауданда шамамен 100 км² аумақты ластады. Ол жерде әлі күнге дейін
1,5 мың бірлік әскери техника мен құрал жатыр.

Сонымен қатар, 1966 – 1977 жылдар аралығындағы кезеңде **24 жерасты ядролық жарылысы** өткізілді.

Үйіндінің аумағында отынды жағу кезінде түзілетін уытты заттар топырақ пен өсімдіктерді, жануарлар мен су жүргізетін құбырларды ластады. Судағы қорғасын, кадмий, таллий, мыс және темір мөлшері шекті жол берілетін деңгейден 10-15 есе асып түсті. Сонымен бірге, зымырандар құлаған жерлердегі топырақтағы көптеген элементтердің *(қалайы, магний, кальций, марганец, хром, сынап, қорғасын, кобальт және т.б.)* саны едәуір өсті. Қоршаған ортаның ластануына байланысты Қызылқоға ауданында жыл сайын жергілікті тұрғындар арасында өкпе, жүрек, қан тамырлары ауруларының, онкологиялық аурулардың саны артып келеді.

**Төртінші, «Сасық сай».**

Атырау қаласының шетіндегі сол жағалау бөлігінде бүкіл маңайдағы жерді сасық иіспен толтыра отырып, қаланың түкпір-түкпірінен және зауыттардан қалдықтар ағып келетін тоған орналасқан, оны «Сасық сай» деп атап кеткен. Сай 1945 жылдан бері пайдаланылып келеді, бүгінде оның алаңы 15 шаршы километрді құрайды.

Сонымен қатар, Атырау мұнай өңдеу зауыты (АМӨЗ) Жайықтан белгілі бір су көлемін алады, оны технологиялық желілер арқылы, оның ішінде жабдықты салқындату үшін өткізеді және өнеркәсіптік қоспалардан тазартылған суды Атырауда буланатын булану алқаптарына төгеді.

Қалыптасқан жағдайды талдау нәтижесі Атырау өңірі экологиялық қауіпсіздік деңгейі бойынша Қазақстанның басқа облыстарынан едәуір артта қалып отырғанын көрсетеді, бұл **Атырау облысындағы экожүйенің жай-күйін дағдарыс алдындағы жағдайға алып келуде**.

Соңғы бірнеше жылда сырқаттану деңгейі айтарлықтай өскен халықтың денсаулығына қатты теріс әсер еткені байқалып отыр.

Осыған байланысты, зерттеу жүргізу қажеттілігі өңірдің өте өзекті мәселесі болып табылады.

**III. Іс-қимылдар жоспары**

Көтеріліп отырған мәселелердің және мұнай мен газ өндіруден ғана емес, сондай-ақ ұзақ уақыт бойы жұмыс істеп келген екі полигонның *(ол жерде ядролық қарулар да сыналған)* болуынан туындаған азаматтардың денсаулығына экологиялық проблемалар салдарларының өзектілігін назарға ала отырып, мыналар ұсынылады:

1) Атырау облысы әкімдігінің жанынан Экология және табиғи ресурстар, Денсаулық сақтау, Энергетика, Оқу-ағарту министрлігі, Еңбек және халықты әлеуметтік қорғау министрліктері өкілдерінің қатысуымен, сондай-ақ сарапшыларды тарта отырып, **мұнай мен газ өндіруден ластану орындарына, сондай-ақ «Азғыр», «Тайсойған» және «Капустин Яр»** **полигондарына іргелес аумақтарды зерделеу жөніндегі комиссияны құру** *(ҚР Экология кодексінің 405-бабына сәйкес)*;

2) мұнай мен газ өндіруден ластану орындарына, сондай-ақ «Азғыр», «Тайсойған» және «Капустин Яр» полигондарына іргелес елді мекендерді әлеуметтік-экономикалық дамыту жөніндегі 2024 – 2029 жылдарға арналған **кешенді іс-шаралар жоспарын** әзірлеп, бекіту;

3) ***«Мұнай мен газ өндіруден ластану орындарына, сондай-ақ «Азғыр», «Тайсойған» және «Капустин Яр» полигондарына іргелес аумақтарда тұратын халықтың кешенді медициналық-экологиялық ғылыми зерттеулері»*** тақырыбына арналған **зерттеу жұмысын жүргізу** қажет;

4) аталған аумақтар экологиялық апат аймағы деп ресми танылғанға дейін **жергілікті бюджеттің есебінен мыналарға**:

- жалақыға *(жұмыс істейтін азаматтар үшін ғана)*;

- мүгедектігі бар адамдарға арналған мемлекеттік жәрдемақыларға *(арнаулы мемлекеттік жәрдемақыларды алушыларды қоспағанда)*;

- мүгедектігі бар адамға күтім жасауды жүзеге асыратын мемлекеттік жәрдемақыларға;

- қоса беріліп отырған есеп-қисаптарға *(есеп-қисаптар 2-кестеде қоса беріледі)* сәйкес мөлшердегі зейнетақы төлемдеріне **қосымша үстемеақыны** көздеу.

Қосымша: 5 парақ.

 *Құрметпен,*

 **Депутат**

 «AMANAT» партиясы

фракциясының мүшелері **Ә. Жұбанов**

 **Д. Тұрғанов**

*Орынд Оразбекова А*

*Тел 74 65 25*